ກໍາລັງຕໍາຫຼວດຫວຽດນາມ ແລະກຳລັງປ້ອງກັນຄວາມສະຫງົບລາວ ເພີ່ມທະວີການຮ່ວມມື
ກປ.ອອນໄລ - ຕອນເຊົ້າວັນທີ 15 ພຶດສະພາ, ທີ່ສໍານັກງານປະທານປະເທດ, ທ່ານປະທານປະເທດຫວຽດນາມ ເຈິ່ນດ້າຍກວາງ ໄດ້ໃຫ້ການຕ້ອນຮັບທ່ານພົນຕີ ກົງທອງ ພົງວິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບລາວ ທີ່ພວມຢ້ຽມຢາມ ແລະເຮັດວຽກຢູ່ຫວຽດນາມ.
ທີ່ການຕ້ອນຮັບ, ທ່ານປະທານປະເທດ ເຈິ່ນດ້າຍກວາງ ຊົມເຊີຍຄະນະຜູ້ແທນຂັ້ນສູງກະຊວງປ້ອງກັນຄວາມສະຫງົບລາວ ໂດຍທ່ານພົນຕີ ກົງທອງ ພົງວິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບ ນໍາໜ້າເຂົ້າຮ່ວມກອງປະຊຸມຮ່ວມມືປ້ອງກັນຄວາມສະຫງົບ ຄັ້ງທີ IX (ປີ 2018) ຢູ່ ຫວຽດນາມລະຫວ່າງກະຊວງຕໍາຫຼວດຫວຽດນາມ ແລະກະຊວງປ້ອງກັນຄວາມສະຫງົບລາວ.
ທີ່ການຕ້ອນຮັບ, ທ່ານປະທານປະເທດ ເຈິ່ນດ້າຍກວາງ ແລະທ່ານພົນຕີ ກົງທອງ ພົງວິຈິດ ຖືວ່າ, ກໍາລັງຕໍາຫຼວດສອງປະເທດຄວນເພີ່ມທະວີການສົມທົບກັນປະຕິບັດແຜນນະໂຍບາຍຂອງການນໍາຂັ້ນສູງສອງພັກ, ສອງລັດໃນການຮັບປະກັນຄວາມສະຫງົບແຫ່ງຊາດ, ປົກປັກຮັກສາຄວາມປອດໄພ, ຄວາມເປັນລະບຽບຮຽບຮ້ອຍໃນສັງຄົມຢູ່ແຕ່ລະປະເທດໃນທຸກສະພາບການເປັນຢ່າງດີ; ສືບຕໍ່ຜັນຂະຫຍາຍມູນເຊື້ອຮ່ວມມືຢ່າງແໜ້ນແຟ້ນ, ແທດຈິງກວ່າອີກ, ເດັດດ່ຽວບໍ່ປະໃຫ້ຕົກຢູ່ໃນທ່າຮັບ, ໂດຍບັງເອີນຕໍ່ທຸກກົນອຸບາຍຂອງບັນດາອິດທິກໍາລັງທີ່ເປັນປໍລະປັກເພື່ອທໍາລາຍຄວາມສະຫງົບແຫ່ງຊາດຢູ່ແຕ່ລະປະເທດ ແລະແບ່ງແຍກນໍ້າໃຈສາມັກຄີມິດຕະພາບແບບພິເສດຫວຽດນາມ-ລາວ.
ໃນໂອກາດນີ້, ທ່ານພົນຕີ ກົງທອງ ພົງວິຈິດ ຢືນຢັນວ່າ, ກະຊວງປ້ອງກັນຄວາມສະຫງົບລາວ ຍາມໃດກໍ່ຈົດຈໍາ ແລະຮູ້ບຸນຄຸນຕໍ່ການໜູນຊ່ວຍ, ຊ່ວຍເຫຼືອຢ່າງສຸດຈິດສຸດໃຈຂອງກໍາລັງຕໍາຫຼວດຫວຽດນາມ ກ່ຽວກັບພື້ນຖານວັດຖຸ, ອຸປະກອນເຕັກນິກຮັບໃຊ້ວຽກງານຮັບປະກັນຄວາມສະຫງົບຂອງລາວ. ກະຊວງປ້ອງກັນຄວາມສະຫງົບລາວ ຈະມານະພະຍາຍາມເພື່ອແນໃສ່ນໍາບັນດາຂົງເຂດຮ່ວມມືກັບກະຊວງຕໍາຫຼວດຫວຽດນາມ ບັນລຸປະສິດທິຜົນກວ່າອີກ, ປະກອບສ່ວນເຂົ້າໃນການປົກປັກຮັກສາສາຍພົວພັນສັດຊື່ບໍລິສຸດ ລາວ-ຫວຽດນາມ ຢ່າງບໍ່ຢຸດຢັ້ງ.
ແປໂດຍ: ຮວ່າງເຈື່ອງ